Amsawal deg tullist « Di lǧerra-k ay awal », d amsawal agensay, yeɛreḍ ad as-yerwel i usemmiḍ n tegrest s leqraya n yiwen n udlis n Mulud At Mɛemmer, maca nadam yerẓa-t, yeɣlid fell-as am udrar, dɣa yeṭṭes yewwi yid-s ɣer tirga, iwudam n wungal-nni i yella yeqqar. Daɣ netta taḥkayt n tullist-a ttekkin deg-s yiwudam n wungal-nni. Asentel n targit-agi d timuzɣa d lḥerma n Leqbayel, d usḥissef ɣef leɛwayed n lejdud iruḥen, d uɣrum i iḥersen imdanen ad ǧǧen tudrin-nsen, ad gaǧǧen ɣer temdint akken ad t-id-ḥellin. Taḥkayt tettak-it i tayeḍ armi i d-yules ula dayen yeḍran d Werwer. « Werwer » d ameslub n taddart ssebba n tiselbi-s, imi meqqret tyita i yuɣ. axaṭer temmzel akk twacult-is di Leblida. Werwer, seg wid yeǧǧan tamurt-nsen ḍferen aɣrum deg temdint. Aya yakk icudd ɣer leḥkem ameṣbaṭli, i yerran at tudrin xuṣṣen si yal tama. Din din, amsawal yekcem deg usirem, am akken kullec yuɣal am zik, tudrin ɛemrent, uɣalen yimdanen ɣer leɛwayed d wansayen yettwattun. Maca akken kan yuli wass amsawal yendekwal-d seg yiḍes, yufa-d adfel yessaɣ-itt akk ɣef tmurt. Ma dayen akken yessarem ziɣ d targit kan.